b"\n_START_ARTICLE_\nNola Rae\n_START_SECTION_\nBakgrunn\n_START_PARAGRAPH_\nHun vokste opp i Australia, og begynte \xc3\xa5 danse ballett som \xc3\xa5tte\xc3\xa5ring. Da hun var i ten\xc3\xa5rene flyttet familien til London, og hun ble student ved Royal Ballet School. Som ferdig utdannet ballettdanser fikk hun jobb i ensemblet ved ballettkompaniet i Malm\xc3\xb8. Etter noen \xc3\xa5r i Malm\xc3\xb8 ble hun ansatt i corps de ballet ved Tivoli i K\xc3\xb8benhavn. Etter \xc3\xa5 ha innsett at hun ikke var god nok som danser til \xc3\xa5 bli solist, flyttet hun til Paris og studerte mime med den verdensber\xc3\xb8mte mimekunstneren Marcel Marceau.\n_START_SECTION_\nTeaterkunstner\n_START_PARAGRAPH_\nI 1974 etablerte hun London Mime Theater sammen med Matthew Ridout, som har forblitt hennes n\xc3\xa6re samarbeidspartner.\n_START_SECTION_\nI Norge\n_START_PARAGRAPH_\nHun har i \xc3\xa5renes l\xc3\xb8p samarbeidet med flere norske institusjonsteatre og frigrupper. Allerede i 1984 fremf\xc3\xb8rte hun Upper Cuts p\xc3\xa5 Den Nationale Scene i Bergen. I 1998 var hun tilbake p\xc3\xa5 Den Nationale Scene med oppsetningen Elisabeth's Last Stand. \xc3\x85ret etter satte frigruppen Teater Fusentast og Tr\xc3\xb8ndelag Teater sammen opp Dona Quichota, basert p\xc3\xa5 Cervantes' tobindsverk Don Quijote, med Nola Rae som regiss\xc3\xb8r. Teater Fusentasts Coby Omvlee hadde skrevet stykket og spilte selv Dona Quichota, og Marit Jaastad (senere etterfulgt av Marit Synn\xc3\xb8ve Berg) hadde rollen som Sandra Pansy (basert p\xc3\xa5 romanverkets Sancho Panza). For Oslo Nye Teater dramatiserte og regisserte hun forestillingen Vildanden i \xc3\xa5r 2000, basert p\xc3\xa5 Ibsens skuespill, med Helle Haugen som Hedvig, Helen Vikstvedt i rollen som Gregers Werle, og Martin Slaatto som Hjalmar Ekdal. Nola Rae var ogs\xc3\xa5 forestillingens kostymedesigner. Forestillingen ble vist p\xc3\xa5 Centralteatret. I 2001 var Nola Rae konsulent for Nationaltheatret, i forbindelse med den f\xc3\xb8rste oppsetningen p\xc3\xa5 Torshovteatret, som fikk navnet Cirkus. Dette stykket tok utgangspunkt i skuespillet August-August-August av tsjekkiske Pavel Kohout, og Nola Rae instruerte skuespillerne i teknikker som h\xc3\xb8rer til det klassiske \xc2\xabklovnefaget\xc2\xbb."